M. Rehák, poslanec: (2002-12-12):
Výbor Národnej rady Slovenskej republiky pre hospodárstvo, privatizáciu a podnikanie v súlade s § 78 a 88 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky predkladá Národnej rade Slovenskej republiky ako gestorský výbor spoločnú správu výborov Národnej rady. Predseda Národnej rady Slovenskej republiky rozhodnutím č. 57 z 18. novembra 2002 pridelil návrh na prerokovanie s termínom do 29. novembra 2002 týmto výborom: Výboru Národnej rady Slovenskej republiky pre financie, rozpočet a menu a výboru pre hospodárstvo, privatizáciu a podnikanie. Ako gestorský výbor predseda Národnej rady určil výbor pre hospodárstvo, privatizáciu a podnikanie. Uvedené výbory prerokovali pridelenú parlamentnú tlač a gestorský výbor poveril predsedu výboru uznesením č. 32 z 9. decembra 2002 v súlade s § 79 ods. 4 rokovacieho poriadku predložiť spoločnú správu výborov. Iné výbory Národnej rady o pridelenom návrhu nerokovali. Gestorskému výboru do začatia jeho rokovania neoznámili poslanci, ktorí nie sú členmi výborov uvedených v rozhodnutí predsedu Národnej rady, svoje stanoviská podľa § 75 ods. 2 rokovacieho poriadku. Výbory, ktorým bola pridelená parlamentná tlač na prerokovanie, zaujali nasledujúce stanoviská: Výbor Národnej rady pre financie, rozpočet a menu prerokoval návrh 26. novembra 2002 a uznesením č. 23 odporučil Národnej rade predložený návrh schváliť. Výbor Národnej rady pre hospodárstvo, privatizáciu a podnikanie prerokoval návrh 26. novembra 2002 a uznesením č. 21 odporučil Národnej rade Slovenskej republiky schváliť a prijať uznesenie, ktoré je v prílohe spoločnej správy. Gestorský výbor na základe rokovania výborov v súlade s § 79 ods. 4 písm. f) rokovacieho poriadku odporúča Národnej rade Slovenskej republiky návrh na použitie majetku Fondu národného majetku Slovenskej republiky v roku 2003 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov schváliť a prijať uznesenie, ktoré je v prílohe spoločnej správy gestorského výboru. Spoločná správa výborov Národnej rady Slovenskej republiky o prerokovaní návrhu na použitie majetku Fondu národného majetku Slovenskej republiky v roku 2003 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov (tlač 91) bola schválená uznesením Výboru Národnej rady Slovenskej republiky pre hospodárstvo, privatizáciu a podnikanie č. 32 z 9. decembra 2002. Súčasne ma výbor poveril v zmysle oprávnení § 92 ods. 5 predložiť tento materiál Národnej rade Slovenskej republiky. To je z mojej strany všetko. Pani podpredsedníčka, otvorte rozpravu. Z. Martináková, podpredsedníčka NR SR: Ďakujem, pán spravodajca. Otváram rozpravu k tomuto bodu programu. Písomne sa do rozpravy neprihlásil žiaden poslanec. Otváram možnosť prihlásiť sa ústne do rozpravy. Ústne sa do rozpravy prihlásil pán poslanec Gabriel Karlin. Zároveň uzatváram možnosť hlásiť sa do rozpravy. Pán poslanec, nech sa páči, máte slovo. G. Karlin, poslanec: Ďakujem. Vážená pani podpredsedníčka, vážené dámy, páni, ja mám len tri otázky, resp. pripomienky. 1. 28,2 mld. Sk má dostať Fond národného majetku ešte do konca tohto roka za predaj, resp. za privatizáciu v roku 2002. Otázka moja je: Budú tieto príjmy v skutočnosti, a keď nie, kto ešte nesplnil svoj záväzok? 2. Fond národného majetku má dať pre rezort pôdohospodárstva podľa § 28 ods. 3 písm. n) ešte 234,59 mil. Sk. Boli tieto peniaze presunuté, dostali to poľnohospodári alebo dostanú v tomto roku, alebo sa to prenesie do roku 2003? 3. V roku 2003 rozpočtuje Fond národného majetku výdavky – tabuľka na str. 13 bod 1 § 28 ods. 3 písm. b) – 300 mil. Sk na „Vráťme šport do škôl“. Ak to má ísť skutočne do škôl, nemám námietky, ale ak to má byť to tzv. tenisové centrum, tak si myslím, že sú aj dôležitejšie úlohy a väčšie starosti. Bolo by potrebné pouvažovať o tom, aby sme mali čisté, lebo tie peniaze by sa dali použiť aj inde. Ďakujem pekne za pozornosť. Z. Martináková, podpredsedníčka NR SR: Ďakujem, pán poslanec. Vyhlasujem rozpravu k tomuto bodu za skončenú. Ešte sa spýtam, či sa chce vyjadriť... Nech sa páči, pán prezident prezídia. J. Kojda, prezident Prezídia Fondu národného majetku SR: Ďakujem veľmi pekne. Ja sa pokúsim v krátkosti reagovať na tie tri pripomienky. 28,2 mld. je rozpočtovaný príjem na tento rok. Je to v zmysle rozpočtu, ktorý bol schválený v minulom roku. Bude tam určitý sklz kvôli, možno ste zachytili informáciu, že sa posúva clousing predaja východoslovenskej energetiky. Tá suma, ktorá sa posúva do roku 2003, samozrejme, potom budú vyplatené aj naše záväzky až v roku 2003, ten termín je dnes určený na marec 2003. Čo sa týka poľnohospodárstva, my sme mali celkovú podlžnosť voči poľnohospodárstvu 1,7 mld. Sumu, ktorú ste spomenuli, pán poslanec, to je posledný zostatok a bude vyplatený v tomto roku. Zmluvy sú podpísané s ministerstvom tak, že budú vyplatené ešte tohto roku. „Vráťme šport do škôl“, to je zmluva, ktorá je podpísaná s ministerstvom školstva. My peniaze posielame ministerstvu školstva na základe tej zmluvy. A majú byť z toho okrem toho programu „Vráťme šport do škôl“ hradené aj nejaké položky na opravy nejakých zatekajúcich striech, je to asi 100 mil. korún, tak ma informoval pán minister na vláde. Takže rozhodujúca časť tých peňazí pôjde priamo na nákup nejakých športových pomôcok pre školy, ale je to v kompetencii ministerstva školstva, nie nás. Ďakujem veľmi pekne. Z. Martináková, podpredsedníčka NR SR: Chce sa ešte vyjadriť pán spoločný spravodajca? Ďakujem pekne. Prerušujem rokovanie o tomto bode programu a pristupujeme k nasledujúcemu bodu programu, ktorým je návrh rozpočtu nákladov na činnosť Fondu národného majetku Slovenskej republiky na rok 2003 . Návrh ste, panie poslankyne a páni poslanci, dostali ako tlač 92 a spoločnú tlač výborov ako tlač 92a. Súčasťou tejto správy je aj návrh uznesenia Národnej rady. Opäť poprosím prezidenta Prezídia Fondu národného majetku pána Kojdu, aby svoj návrh uviedol. J. Kojda, prezident Prezídia Fondu národného majetku SR: Ďakujem veľmi pekne. Tento materiál je podstatne jednoduchší, lebo v tomto materiáli ide asi o 140 mil. na rozdiel od 15 mld. v predchádzajúcom materiáli, takže ja sa veľmi krátko vyjadrím len k niektorým číslam, kde by určite zazneli nejaké otázky. Čo sa týka procedúry, tá bola presne rovnaká ako pri predchádzajúcom tzv. veľkom rozpočte, to znamená materiál bol schválený všetkými orgánmi Fondu národného majetku aj vládou Slovenskej republiky. V návrhu uznesenia sú uvedené dve položky. Jedna ako klasické náklady Fondu národného majetku, či už prevádzkové, alebo investičné, a druhá ako tzv. rezerva. Tá rezerva bola navrhovaná z dvoch dôvodov. Po prvé preto, lebo očakávame určité organizačné zmeny na Fonde národného majetku. Neviem, či tento mesiac alebo až v januári by mal parlament rokovať o zmenách v Dozornej rade a v Prezídiu Fondu národného majetku, predovšetkým následná výmena zamestnancov v zmysle výkonného výboru si vyžiada vyplatenie odstupného, zákon hovorí 2 až 5 platov, my si chceme vytvoriť rezervu na tieto položky. Taktiež očakávame, že dozorná rada bude nominovať svojich zástupcov, pardon, očakávame, že opozícia bude nominovať svojich zástupcov do Dozornej rady Fondu národného majetku, čo nebolo v predchádzajúcich troch rokoch, a opäť to budú určité náklady navyše. V tomto návrhu sa počíta so zvýšením položky nájomného 6 %. Chcel by som vás informovať, že nejde o klasické zvýšenie nájomného. Fond národného majetku platí v nájomnom aj všetky energie, vodu, teplo, plyn, to znamená, tie médiá, o ktorých už vieme, že ich cena bude výrazne rásť od 1. januára, a to je práve ten nárast o 6,1 %. Pokiaľ by sme abstrahovali od navrhovaných rezerv, rozpočet Fondu národného majetku rastie alebo sa zvyšuje o 5,9 %. 5,9 % - myslím, že to je položka, ktorá je zdôvodniteľná práve zvyšovaním cien energie a tepla. Vážené dámy, vážení páni, dovolil by som si vás požiadať o podporu rozpočtu nákladov na činnosť Fondu národného majetku v zmysle záverov obidvoch výborov, ktoré prerokovali tento návrh a o ktorých bude pravdepodobne informovať pán spoločný spravodajca. Ďakujem veľmi pekne za pozornosť. Z. Martináková, podpredsedníčka NR SR: Ďakujem. Slovo má pán spoločný spravodajca poslanec Milan Rehák. Prosím ho, aby podal správu o výsledku prerokovania tohto návrhu vo výboroch.